《史德修挽词》
宋代·郭印

世道交相丧，古风邈悠悠。
真纯化浮伪，士俗日以偷。
公生寂寥后，慨然跋前修。
奧学穷根柢，高文谢雕锼。
壮岁拾科目，回翔四十秋。
孝弟可移官，所至人歌讴。
处己务恬退，驰骛吾所羞。
临民本慈惠，击搏吾所咻。
俯仰无愧怍，言行何悔尤。
邦符与使节，异乎人之求。
可怜贪残子，快意乏远谋。
报应捷影响，坐致无边愁。
傥如西方说，宁逭铁围囚。
不知公英灵，久矣清都游。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。